Der er nærmest ikke den lille flække i Nordjylland, der ikke har haft besøg af boblen. I årevis har Mogens Jørgensen sammen med en fotograf kørt vejene tynde i den lille bil for at fortælle vedkommende historier, blandt andet i det populære format “Mogens Kom Forbi”. Men nu er det slut. Boblen, der er en VW Beetle, er blevet gammel. De tusindvis af kilometer på landevejene har sat sine spor. For nylig gik den ikke gennem syn, og det er nu blevet besluttet, at boblen skal pensioneres. - Det er vemodigt at aflevere den, for den har været min faste makker gennem mange år på TV2 Nord. Der har udelukkende været gode oplevelser med den, siger Mogens Jørgensen. Mange farver Boblen har gennem årene haft flere forskellige farver. Først var den sort med billeder af studieværterne på. Så blev den citronmåne-gul for at matche TV2 Nords daværende logo. I samme periode delte Mogens Jørgensen citronmåner ud, når han "kom forbi”. Efterfølgende blev den grøn med teksten “Mogens på Mission”, hvor Mogens Jørgensen blandt andet tog på mission for at samle penge ind til en altan til børnekræftafdelingen på Aalborg Universitetshospital. Politieskorte fra Parken Da AaB i 2008 kom tættere og tættere på titlen som danske mestre, tog Mogens Jørgensen og TV2 Nord chancen og fik malet boblen i AaBs farver. På siden stod der “AaB Dansk Mester 95 – 99 – 08” Da AaB og FCK skulle mødes i en afgørende kamp, satte Mogens Jørgensen kursen mod Parken. Vandt AaB kampen, var mesterskabet i hus. AaBs fangruppe i København lavede espalier, da boblen kørte gennem Frederiksberg. Ved parken parkerede Mogens Jørgensen boblen ved siden af Don Øs bil. - Jeg ringede til Don Ø og spurgte, om han gav et interview. Da han så bilen, sagde han: “din lille nordjyske blærerøv, hvad fanden har du gang i?”, siger Mogens Jørgensen med et stort grin. Aftalen var, at Mogens skulle køre boblen ind i Parken, hvis AaB vandt. Men sådan gik det ikke. AaB tabte 4-1. - Da kampen var slut, kom Don Ø med sort gaffatape og bad mig sætte det hen over teksten på bilen, siger Mogens Jørgensen og griner igen. På vej ud af Parken fik boblen politieskorte, så den ikke ville blive angrebet af FCKs fans. - Det var vildt. Man følte sig som præsidenten, der blev beskyttet, siger Mogens Jørgensen, der ikke havde grund til at dække teksten på bilen til i ret lang tid. Kort efter vandt AaB nemlig over Brøndby og sikrede sig mesterskabet. Seer vandt den første boble Den nuværende udgave af boblen er i øvrigt ikke den første udgave. Der har været to styk. I 2015 skulle den daværende boble udskiftes, og i den forbindelse udloddede TV2 Nords seerklub, Club Nord, boblen til et medlem. Det var Jan Kristensen fra Ullits, der vandt bilen - Det var vanvittigt at køre ud og overraske ham med, at bilen nu var hans. Der blev stor fest i byen, siger Mogens Jørgensen. Stoppede trafikken i Aalborg Mogens Jørgensen har haft bilen som firmabil, og det er ikke gået ubemærket hen, når han er kommet kørende. - Mange folk har vinket, taget billeder og blinket til mig med forlygterne. Første gang, jeg kørte gennem Aalborg med AaB-farver på bilen, sprang folk ud af deres bil for at tage billeder, så trafikken ved Limfjordsbroen blev blokeret. Der var en buschauffør, der ikke var helt tilfreds med det, siger den 66-årige journalist. Enkelte gange har han oplevet, at folk har banket på døren til hans hjem, fordi de har set boblen stå parkeret. - Det har været sjovt, og folk har altid været glade, siger Mogens Jørgensen. Nu må konen bestemme Boblens sidste rejse med TV2 Nord gik til mekanikeren, der blandt andet skulle tage de sorte og røde farver af. Mens Mogens siger farvel til boblen med en vis mængde vemod, glæder hans kone Merethe sig til at kunne færdes mere anonymt i trafikken. - Hun har ikke brudt sig om at sidde og være så offentlig, siger Mogens Jørgensen. Merethe har bestemt hvilken model, der skal erstatte boblen - og nu har parret anskaffet sig en Mini Cooper. - Nu er det mig, der skal bede pænt om at låne bilen, siger Mogens Jørgensen og griner.
TV-reporter Mogens Jørgensen skiller sig nu af med den ikoniske VW Beetle, der blandt andet kørte forrest ved Aalborg Karneval og fik Don Ø op i det røde felt.